《踏灾行》
清代·宋永清

自夏徂秋兮，旱魃为殃。泉涸烟生兮，海沸如汤。五谷已萎兮，不生商羊。

桑林输诚兮，四野张皇。终日劳劳兮，步祷上方。携老扶幼兮，百里相将。

层峦共望兮，风伯无良。浩浩皇天兮，不我之伤。连年抗旱兮，民何所藏。

哀哀穷黎兮，家无稻粮。务穑劝分兮，犹藉官仓。乞籴邻邑兮，幸歌太康。

荒政十二兮，务去欃枪。实余凉德致此兮，敢怨彼苍。

作者简介：宋永清山东莱阳人。清康熙四十三年（1704）以汉军正红旗监生任凤山知县。善察民情，雅意文教，颇有宦绩。工诗，著有《溪翁诗草》。